Den kendte radiovært og influencer Peter Falktoft har bedt firmaet SmileBright fjerne de annoncer og reklamer, hvor han medvirker og anbefaler produktet til tandblegning.

Det sker, efter DR’s forbrugerprogram Kontant i dag kan afsløre, at SmileBright indeholder 75 gange den tilladte mængde ren brintoverilte i håndkøbsprodukter.

- Jeg ser med stor alvor på den henvendelse, som jeg har modtaget fra DR. De oplysninger, DR i dag har fremlagt om pågældende produkt, stemmer ikke overens med de oplysninger, der fremgår af det produkt, som jeg er blevet præsenteret for, skriver Peter Falktoft i en mail til Kontant fra Sydafrika, hvor han i øjeblikket er på tv-optagelse.

Hævder at det er ufarligt

Peter Falktoft har de seneste uger reklameret for tandblegeproduktet SmileBright på sin profil på Instagram, hvor han har knap 200.000 følgere.

Jeg har bedt firmaet bag produktet om en redegørelse Peter Falktoft

- Nu bliver det godt. Jeg skal have hvidere tænder, og du skal med på rejsen, for det kan jo være, du også skal have det, siger Peter Falktoft i videoen i et såkaldt ’betalt partnerskab med smilebrightglobal’.

Her understreger han, at produktet er sikkert at bruge.

- Ufarligt. Ingen tandlæger, der står med løftede pegefingre, lyder det.

I en anden video på Instagram hævder Peter Falktoft at have testet SmileBright i 14 dage, og han lover igen, at produktet er helt ufarligt.

- Der er ikke nogen farlige kemikalier i SmileBrights produkt, siger han.

Har bedt om en forklaring

Men det høje indhold af brintoverilte, som tandlægelaboratoriet Nordic Institue of Dental Materials har fundet i gelen fra SmileBright, er i høj grad problematisk.

SE PROGRAMMET "Kontant: Snydt af skønne løfter" Se programmet nu på DRTV

- Det kan give ætsninger. Især hvis man udsætter tænder og tandkød for den her behandling så ofte, som producenten anbefaler, siger Helle Hornhaver, der er tandlæge og underviser på Tandlægehøjskolen på Aarhus Universitet.

Læs også : Tandlæge: SmileBright kan ødelægge tænder og tandkød

På den baggrund har Peter Falktoft nu bedt SmileBright om en forklaring.

- Jeg har bedt firmaet bag produktet om en redegørelse. Jeg har desuden bedt firmaet om at fjerne annoncer og reklamer, hvor jeg optræder, indtil et tilfredsstillende svar foreligger, skriver han til Kontant.

Emil Schmidt, medstifter og direktør i SmileBright, siger til DR, at man har igangsat en intern undersøgelse efter Kontants afsløringer.